Všeobecne záväzné nariadenie
č. 6/2011
o pohrebníctve

                 Obec  Nedožery - Brezany  na základe  ustanovenia  § 6 ods. 1 a § 4 ods. 3 písm. f) zákona 
          č. 369/1990  Zb.  o  obecnom  zriadení  v znení  neskorších  predpisov  v  súlade  so  zákonom    
          č. 131/2010 Z.z. o pohrebníctve vydáva toto všeobecne záväzné nariadenie.

§ 1
Predmet úpravy

                       Týmto všeobecne záväzným nariadením (ďalej len „VZN“)  obec Nedožery - Brezany  určuje
                      práva  a povinnosti  prevádzkovateľa pohrebiska,  práva a povinnosti prevádzkovateľa pohrebnej 
                      služby, práva a povinnosti občanov a návštevníkov  pohrebiska tak, aby boli v súlade s  platnými 
                      predpismi,  ktoré   upravujú   postup   pri  úmrtí,   prevoze  a   pochovávaní  zomrelých  a  údržbe
                      hrobových  miest.

§ 2
Rozsah platnosti
 
                     (1)  Toto   všeobecne   záväzné   nariadenie  sa vzťahuje  na pohrebiská a domy  smútku  na území
                     obce Nedožery - Brezany. 
                     (2)  Správu pohrebísk vykonáva obec Nedožery - Brezany samostatne.

§ 3
Základné pojmy
 
                     (1)  Ľudské pozostatky sú mŕtve ľudské telo.
                     (2)  Ľudské ostatky sú ľudské pozostatky po pochovaní.
                     (3)  Pochovanie je ukladanie ľudských  pozostatkov  alebo  ľudských  ostatkov  do hrobu  alebo   
                     hrobky na verejnom pohrebisku, uloženie spopolnených ľudských  pozostatkov alebo  ľudských  
                     ostatkov ( ďalej len „popol“) rozptylom na rozptylovej  lúke alebo vsypom  popola na vsypovej  
                     lúke, alebo uloženie urny s popolom na pohrebisku. Popol sa môže uložiť aj na inom mieste.
                     (4)  Spopolnenie je spálenie ľudských pozostatkov alebo ľudských ostatkov v krematóriu.
                     (5)  Verejné  pohrebisko  (ďalej len „pohrebisko“)  je cintorín,  kolumbárium,  urnový háj, 
                     rozptylová lúka a vsypová lúka.
                     (6)  Hrobové  miesto  je   miesto na  pohrebisku  určené  na  vybudovanie hrobu, hrobky,  alebo
                     miesto na uloženie urny.                                                      
                  (7)  Konečná rakva je rakva, v ktorej sa ľudské pozostatky pochovajú.
                     (8)  Exhumácia je vyňatie ľudských ostatkov z miesta, kde boli pochované.

§ 4
Zaobchádzanie s ľudskými pozostatkami a ľudskými ostatkami

                     (1)  Ľudské pozostatky musia byť pochované na pohrebisku alebo spopolnené.
                     (2)  S ľudskými  pozostatkami  a  s ľudskými  ostatkami sa  musí  zaobchádzať dôstojne a tak, 
                     aby nedošlo k ohrozeniu verejného zdravia alebo verejného poriadku.
                     (3)  Zakázané je vykonávať činnosti, uvedené v § 4 ods. 1 písm. a) až f) zákona č. 131/2010 Z.z.  
                     o pohrebníctve.  
                   (4)  Ľudské pozostatky osoby, ktorá bola v  čase  úmrtia  nakazená  nebezpečnou  chorobou  sa
                     musia uložiť len do vzduchotesne uzatvárateľnej rakvy vybavenej nepriepustnou vložkou. 
                     Lekár, ktorý vykonal obhliadku mŕtveho tela musí oznámiť  Regionálnemu  úradu verejného   
                     zdravotníctva v Prievidzi (ďalej  len „úrad“), že mŕtvy bol v čase úmrtia nakazený nebezpečnou 
                     chorobou.
                     (5)  S inými ľudskými pozostatkami, najmä s potratenými, alebo predčasne odňatými ľudskými  
                     plodmi, časťami  tela, alebo orgánov odňatých živým, alebo mŕtvym osobám, alebo s  iným
                     materiálom ľudského pôvodu sa zaobchádza v zmysle  § 3 zákona č. 131/2010  Z.z.  
                     o pohrebníctve. 
                     (6)  Ak sa ľudské pozostatky neuložili do chladiaceho zariadenia, musia sa pochovať do 96
                     hodín od úmrtia, nie však pred uplynutím 48  hodín od úmrtia.  Ak sa vykonala  pitva, 
                     mŕtveho možno ihneď pochovať. Ak bola pitva nariadená v trestnom konaní, ľudské pozostatky
                     možno pochovať za podmienok uvedených v osobitnom predpise.  
                     (7)  Ľudské pozostatky uložené  v chladiacom  zariadení, musia byť  pochované do 14 dní od  
                     úmrtia okrem prípadov uvedených v § 8 ods.4 písm. h) zákon č. 131/2010  Z. z. o pohrebníctve.
                     (8)  Postup  pri  úmrtí  v  zdravotníckych  zariadeniach  a zariadeniach  sociálnych  služieb 
                     s celoročným pobytom upravuje § 5 zákona  č. 131/2010  Z. z. o pohrebníctve. 
                     (9)  Ak do  96  hodín od  úmrtia  nikto nezabezpečí  pochovanie alebo ak sa nezistila totožnosť
                     mŕtveho do siedmych dní od úmrtia, pochovanie zabezpečí obec, na ktorej území došlo k úmrtiu; 
                     ak nie je  známe  miesto  úmrtia,  pochovanie  zabezpečí  obec, v ktorej  katastrálnom území sa 
                     ľudské pozostatky našli.
                     (10)  Ak ide o ľudské pozostatky cudzinca, obec  podľa ods. 9 je povinná bezodkladne oznámiť 
                     jeho  úmrtie  Ministerstvu  zahraničných  vecí  SR   alebo príslušnej diplomatickej  misii, alebo 
                     konzulárnemu  úradu  štátu,  ktorého  bol  mŕtvy  štátnym  príslušníkom.  Ak  obec  nedostane
                     do  14  dní   odo   dňa    oznámenia    úmrtia   z   Ministerstva   zahraničných  vecí  SR   alebo 
                     z príslušnej diplomatickej  misie, alebo z konzulárneho úradu  štátu oznámenie o  zabezpečení   
                     prepravy ľudských pozostatkov alebo súhlas na ich pochovanie na území Slovenskej republiky, 
                     pochovanie ľudských pozostatkov zabezpečí obec.   

§ 5
Prevádzkovanie pohrebnej služby a správa pohrebiska
                    
                     (1)  Prevádzkovanie pohrebnej služby je živnosťou. 
                     (2)  Náplň  činnosti,   podmienky  prevádzkovania  a  iné  náležitosti,  súvisiace  s  predmetom 
                     podnikania  upravuje  § 8 a  9   zákona  č. 131/2010  Z.z. o pohrebníctve.
                     Ďalšie  povinnosti   prevádzkovateľa  pohrebnej  služby  budú  zapracované  v  prevádzkovom   
                     poriadku pohrebiska, ktorý je neoddeliteľnou súčasťou tohto VZN o pohrebníctve. 
                     (3)  Povinnosti  prevádzkovateľa pohrebiska  a domu   smútku  sú  upravené  v  prevádzkovom  
                     poriadku pohrebiska.  

§ 6
Preprava ľudských pozostatkov a ľudských ostatkov

                     (1)  Pre  prepravu  ľudských   pozostatkov  a ľudských  ostatkov   platia  ustanovenia   § 6 a 7 
                     zákona č.131/2010 Z.z. o pohrebníctve.                                       

§ 7
Zriadenie pohrebiska

                     (1)  Obec  je  povinná   zriadiť  pohrebisko   vo  svojom  katastrálnom  území  alebo  zabezpečiť
                     pochovávanie na pohrebisku v inej obci.
(2)	Obec môže prevádzkovať pohrebisko sama alebo prostredníctvom právnickej osoby na tento 
účel zriadenej alebo prenechať jeho prevádzkovanie inému prevádzkovateľovi pohrebiska.
                     (3)  Zmenou prevádzkovateľa pohrebiska nesmie dôjsť k narušeniu prevádzky pohrebiska.
                     (4)  Domy  smútku  musia  mať chladiace  zariadenie  na  uloženie ľudských  pozostatkov.
                     (5)  Úrad má v územnom  konaní o zriadení  pohrebiska  postavenie dotknutého orgánu, vydáva 
                     pre územné konanie o zriadení pohrebiska a kolaudačné konanie o zriadení pohrebiska záväzné
                     stanovisko.
                     (6)  Na   zriaďovanie   hrobov,  hrobiek,  urnových  hrobov  a  kolumbárií  na  pohrebisku nie je
                     potrebné  stavebné  povolenie   alebo  ohlásenie  podľa  osobitného  predpisu.   Na  zriaďovanie
                     hrobov,   hrobiek,  urnových   hrobov  a  kolumbárií   na  pohrebisku  a  ich  akúkoľvek  úpravu
                     je potrebný písomný súhlas prevádzkovateľa pohrebiska.
                     (7)  Ochranné pásmo pohrebiska je 50 m od hranice pozemku pohrebiska, v  ochrannom   pásme   
                     sa nesmú povoľovať  a ani umiestňovať budovy okrem budov,  ktoré poskytujú služby súvisiace
                     s pohrebníctvom.
                     (8)  Neverejné  pohrebisko  je  určené  na  pochovávanie   príslušníkov  cirkví,  ktorým  vnútorné
                     predpisy  neumožňujú  pochovávanie ľudských  pozostatkov  na pohrebisku. Na  prevádzkovanie     
                     neverejného pohrebiska sa vzťahujú ustanovenia zákona č. 131/2010 Z.z. o pohrebníctve. 

                                                                      
§ 8
Prevádzkovanie  pohrebiska

                      Prevádzkovanie pohrebiska  zahŕňa  najmä:
a) vykopanie hrobu a zasypanie hrobu,   
b) vykonávanie exhumácie,
c) vedenie evidencie súvisiacej s prevádzkovaním pohrebiska,
d) správu pohrebiska,
e) správu márnice a domu smútku, ak sú na pohrebisku vybudované,  
f)  údržbu komunikácií a zelene na pohrebisku.

§ 9
Prevádzkový  poriadok  pohrebiska

                      (1)  Prevádzkovateľ pohrebiska sa pri svojej činnosti riadi prevádzkovým poriadkom pohrebiska.
                      (2)  Prevádzkový poriadok pohrebiska schvaľuje obec všeobecne záväzným nariadením.
                      (3)  Prevádzkový  poriadok  pohrebiska  obsahuje:
                      a)  identifikačné údaje prevádzkovateľa pohrebiska,
                      b)  rozsah služieb poskytovaných na pohrebisku,
                      c)  povinnosti nájomcu pri údržbe hrobového miesta,
                      d)  povinnosti  návštevníkov  pohrebiska  v  súvislosti  s  udržiavaním   poriadku  na  pohrebisku
                           a zachovaním dôstojnosti tohto miesta,  spôsob a pravidlá používania  zariadení pohrebiska 
                           a obradných siení, ak je takáto úprava potrebná,
                      e)  čas, keď je pohrebisko prístupné verejnosti,   
                      f)   spôsob ukladania ľudských pozostatkov a ľudských ostatkov, plán hrobových miest,
                      g)  dĺžku tlecej doby, 
                      h)  spôsob vedenia evidencie pohrebiska,
                      i)   spôsob nakladania s odpadmi,
                      j)   podmienky vstupu prevádzkovateľa pohrebnej služby na pohrebisko,
                      k)  cenník služieb.
                      (4)  Ak sa rozhodne, že pohrebisko  prevádzkuje obec  prostredníctvom  iného prevádzkovateľa  
                      pohrebiska,  informácie  o  tejto   skutočnosti   sa  uvedú v prevádzkovom  poriadku pohrebiska
                      s uvedením  mena,  priezviska a miesta  podnikania, ak ide o fyzickú  osobu; obchodného mena
                      a sídla, ak ide o právnickú osobu.
                      (5)  Prevádzkový  poriadok  pohrebiska  musí  byť  verejnosti   prístupný  na  mieste  obvyklom 
                      na pohrebisku.

§ 10
Povinnosti  prevádzkovateľa  pohrebiska

                      Prevádzkovateľ je  povinný:
                      a)  prevziať  ľudské   pozostatky,  alebo  ľudské  ostatky  ak  sú  splnené podmienky, uvedené  v 
                           § 3 zákona č. 131/2010 Z.z. o pohrebníctve,
                      b)  prevádzkovať  pohrebisko  v  súlade  so  schváleným  prevádzkovým  poriadkom pohrebiska      
                      c)  viesť evidenciu  podľa § 17 ods. 4 zákona  č. 131/2010 Z.z. o pohrebníctve,
                      d)  umožniť prítomnosť obstarávateľa pohrebu a blízkych  osôb  pri  konečnom   uzavretí  rakvy 
                           pred pochovaním,
                      e)  zdržať sa v styku s pozostalými necitlivého správania a pri pohrebnom obrade umožniť účasť
                           cirkvi a iných osôb v súlade s prejavenou vôľou obstarávateľa pohrebu, 
                      f)  písomne informovať nájomcu o
                           -  skutočnosti, že uplynie lehota, za  ktorú bolo nájomné zaplatené,
                           -  dátume, ku  ktorému  sa   má  pohrebisko   zrušiť,  ak   mu je  známa  adresa,  súčasne  túto
                               informáciu zverejniť na mieste obvyklom na pohrebisku,
                      g)  ak  zistí,  že  ľudské  ostatky   nie   sú   ani   po  uplynutí   ustanovenej   tlecej  doby   zotleté, 
                           tleciu dobu  primerane   predĺžiť  a  na  tento  účel si  vyžiadať  posudok  úradu,  na   základe
                           tohto posudku upraviť prevádzkový poriadok pohrebiska,
                      h)  ak  nie je prevádzkovateľom  pohrebiska  obec, po  výpovedi  zmluvy  o  nájme    hrobového
                           miesta  (ďalej  len „nájomná  zmluva“) odovzdať   pomník,   náhrobné,   kamene,    náhrobné 
                           dosky, oplotenie (ďalej  len „príslušenstvo hrobu“) obci. 

§ 11
Evidencie pohrebiska

                      (1)  Evidencia  hrobových  miest  musí  obsahovať:
                      a)  meno, priezvisko a dátum úmrtia osoby, ktorej ľudské ostatky sú uložené v hrobovom mieste,
                      b)  dátum uloženia ľudských pozostatkov alebo ľudských ostatkov s uvedením hrobového miesta
                           a hĺbky pochovania,                           
                      c)  záznam o nebezpečnej  chorobe,  ak  mŕtvy,  ktorého  ľudské  pozostatky  sa  uložili do hrobu
                           alebo hrobky, bol nakazený nebezpečnou chorobou,
                      d)  meno, priezvisko a adresu miesta trvalého pobytu, ak je nájomcom fyzická osoba; názov obce,
                           ak je nájomcom obec, 

                      e)  dátum uzavretia nájomnej zmluvy a údaje o zmene nájomcu,
                      f)  údaje  o  vypovedaní  nájomnej  zmluvy a dátum jej skončenia,
   g)  skutočnosť,  či je hrob,  hrobka  alebo  pohrebisko  chránené ako národná kultúrna pamiatka
         alebo pamätihodnosť obce podľa osobitného predpisu alebo či ide o vojnový hrob,
   h)   údaje o pochovaní potrateného ľudského plodu alebo predčasne odňatého ľudského plodu. 
   (2)   Evidencia prevádzkovania pohrebiska musí obsahovať údaje o:
                      a)  zákaze pochovávania a dobe jeho trvania, ak sa taký zákaz vydal,
                      b)  zrušení pohrebiska.     

§ 12
Ukladanie ľudských pozostatkov a exhumácia ľudských ostatkov

                      (1)  Hrob  na  ukladanie ľudských  pozostatkov  musí spĺňať tieto  požiadavky:
                      a)  hĺbka   pre dospelú  osobu  a dieťa  staršie  ako10 rokov  musí  byť  najmenej  1,6  m; pre 
                           dieťa mladšie ako 10 rokov najmenej 1,2 m, prehĺbený hrob musí mať hĺbku aspoň 2,2 m,
                      b)  dno musí ležať najmenej 0,5 m nad hladinou podzemnej vody,
                      c)  bočné vzdialenosti medzi jednotlivými hrobmi musia byť najmenej  0,3 m,
                      d)  rakva  s  ľudskými  pozostatkami   musí  byť  po  uložení  do hrobu  zasypaná  skyprenou
                           zeminou vo výške 1,2 m.
                      (2)  Ľudské  ostatky  musia byť  uložené v hrobe najmenej  do  uplynutia  tlecej  doby. Dĺžka 
                      tlecej  doby  je  stanovená  v  prevádzkovom   poriadku  pohrebiska  a  domov  smútku  obce 
                      Nedožery - Brezany  na  dobu  20  rokov.
                      (3)  Pred uplynutím tlecej doby sa  môžu do toho istého hrobu uložiť ďalšie ľudské pozostatky,
                      ak je ich  možné  umiestniť nad úroveň  naposledy  pochovaných  ľudských  ostatkov  a vrstva
                      uľahnutej zeminy nad vrchnou rakvou bude najmenej 1 m.
                      (4)  Do hrobky  je možné uložiť aj viacero  rakiev  s ľudskými  pozostatkami alebo s ľudskými 
                      ostatkami. Rakva uložená  do hrobky  musí byť  zabezpečená  pred  únikom zápachu do okolia 
                      a musí byť vyrobená tak, aby chránila ľudské ostatky pred hlodavcami.
                      (5)  Ľudské ostatky možno exhumovať na: 
                      a)   príkaz sudcu alebo prokurátora,
                      b)   žiadosť obstarávateľa  pohrebu alebo blízkej osoby, ak obstarávateľ pohrebu už nežije, 
                      c)    žiadosť obce, ak bola obstarávateľom pohrebu.                      
(6)	Žiadosť  o exhumáciu podľa  odseku 5  podáva žiadateľ prevádzkovateľovi pohrebiska,
na ktorom sú ľudské ostatky uložené a musí obsahovať:      
a)	vyjadrenie  regionálneho  úradu verejného  zdravotníctva,  ak ide o ľudské  ostatky pred
uplynutím tlecej doby,
                      b)  list o prehliadke mŕtveho a štatistické hlásenie o úmrtí,
                      c)  nájomnú   zmluvu,  vydanú  prevádzkovateľom   pohrebiska, ak  budú  ľudské  ostatky
                           uložené na inom pohrebisku,
                      d)  identifikačné údaje prevádzkovateľa pohrebnej služby, ktorý ľudské ostatky prevezie.  
                      (7)  Náklady na exhumáciu uhradí ten, kto o ňu požiadal.
                      (8)  Zákaz  pochovávania - postup  určuje  §  20  zákona č. 131/2010  Z.z. o  pohrebníctve.

§ 13
Užívanie  hrobového  miesta

                      (1)  Právo užívať hrobové  miesto vzniká  uzavretím nájomnej zmluvy a zaplatením poplatku 
                      za nájom.
                      (2)  Uzavretím   nájomnej   zmluvy   prevádzkovateľ    pohrebiska   prenecháva  za   nájomné 
                      nájomcovi   hrobové  miesto   na  uloženie ľudských   pozostatkov  alebo  ľudských  ostatkov. 
                      Nájomná zmluva sa uzatvára na dobu neurčitú; nesmie byť vypovedaná skôr, ako po uplynutí
                      tlecej doby na pohrebisku.                      
                      (3)  Pri úmrtí nájomcu hrobového miesta má prednostné  právo na uzavretie novej nájomnej  
                      zmluvy na hrobové miesto osoba blízka;  ak je blízkych osôb viac,  tá blízka osoba, ktorá sa 
                      prihlási  ako  prvá.   Prednostné  právo  na  uzatvorenie  nájomnej  zmluvy  možno  uplatniť
                      najneskôr do jedného roka od úmrtia nájomcu hrobového miesta.
                      (4)  Prevádzkovateľ  pohrebiska  je  povinný  počas   trvania   nájomnej  zmluvy  zabezpečiť  
                      prístup  k  hrobovému  miestu  a  zdržať  sa   akýchkoľvek   zásahov  do  hrobového  miesta
                      okrem   prípadov,  ak  je  potrebné zabezpečiť prevádzkovanie pohrebiska. O pripravovanom  
                      alebo už uskutočnenom zásahu je prevádzkovateľ pohrebiska povinný bezodkladne  písomne  
                      informovať nájomcu.
(5)   Nájomca  hrobového miesta je povinný
a)   dodržiavať  ustanovenia  prevádzkového  poriadku,  ktoré  sa týkajú  povinností  nájomcu 
                            hrobového miesta,
b)	užívať hrobové miesto podľa nájomnej zmluvy,
c)	udržiavať prenajaté hrobové miesto v poriadku na vlastné náklady,
d)	písomne  oznamovať  prevádzkovateľovi  pohrebiska  všetky  zmeny  údajov,  ktoré  sú 
potrebné na vedenie evidencie podľa § 11 tohto VZN,
                      e)   udržiavať poriadok na pohrebisku.
                      (6)  Poplatky za užívacie práva k hrobovému miestu (prenájom) vyberá na základe nájomnej 
                      zmluvy prevádzkovateľ  pohrebiska. Poplatky sú príjmom obce.
                      (7)  Výška poplatkov  najmä za  prenájom a obnovu  miesta  na pohrebisku, výška  poplatkov   
                      za ďalšie služby je upravená v prevádzkovom   poriadku  pohrebiska, ktorý tvorí prílohu č. l 
                      tohto VZN a je jeho neoddeliteľnou súčasťou.

§ 14
Výpoveď nájomnej  zmluvy

                      (1)  Prevádzkovateľ  pohrebiska  je povinný  vopred upozorniť nájomcu, že uplynie lehota,
                      na ktorú je nájomné zaplatené, najneskôr tri mesiace pred uplynutím tejto lehoty.
                      (2)  Prevádzkovateľ   pohrebiska   je   povinný   vopred   písomne   upozorniť   nájomcu  na 
                      vypovedanie  nájomnej  zmluvy,  najmenej  šesť  mesiacov predo dňom, keď sa má hrobové
                      miesto zrušiť.
                      (3)  Prevádzkovateľ pohrebiska  nájomnú  zmluvu vypovie, ak
                      a)  závažné  okolnosti   na  pohrebisku   znemožňujú  trvanie  nájmu  hrobového  miesta  na
                           ďalšiu dobu,  
                      b)  sa pohrebisko zruší,
                      c)  nájomca ani po upozornení nezaplatil nájomné za užívanie hrobového miesta. 
                      (4)  Ak   prevádzkovateľ   pohrebiska   vypovie  nájomnú  zmluvu z  dôvodov,  uvedených  v
                      odseku 3 písm. a) a b), musí so súhlasom nájomcu zabezpečiť iné hrobové miesto a na vlastné
                      náklady preložiť ľudské ostatky  vrátane príslušenstva hrobu na nové hrobové miesto.
 (5)  Ak prevádzkovateľ  pohrebiska vypovie nájomnú zmluvu z dôvodov uvedených v ods. 3 
                      písm. a) a b) je povinný  výpoveď nájomnej zmluvy doručiť nájomcovi najmenej tri mesiace
                      predo dňom, keď sa má hrobové miesto zrušiť; ak mu nie je známa adresa nájomcu alebo sídlo
                      nájomcu, uverejní túto informáciu na mieste obvyklom na pohrebisku.  
                      (6)  Ak  prevádzkovateľ  pohrebiska  vypovie nájomnú zmluvu z dôvodu  uvedeného v ods.3
                      písm. c),  je povinný  výpoveď  doručiť nájomcovi najneskôr do dvoch mesiacov po uplynutí
                      lehoty,  na ktorú bolo nájomné zaplatené;  ak mu nie  je známa  adresa  nájomcu  alebo  sídlo
                      nájomcu, uverejní túto informáciu na mieste obvyklom na pohrebisku.
                      (7)  Ak  prevádzkovateľ  pohrebiska  vypovedal nájomnú zmluvu  dôvodu uvedeného v ods.3 
                      písm. c)  a nájomca je známy,  výpovedná lehota uplynie do  jedného roka odo dňa doručenia
                      výpovede. Prevádzkovateľ pohrebiska vyzve nájomcu, aby najneskôr do tejto lehoty odstránil
                      z   hrobového  miesta   príslušenstvo  hrobu;   ak  ho v  tejto  lehote  neodstráni,   po  uplynutí 
                      výpovednej  lehoty  ho  prevádzkovateľ  pohrebiska,  ktorý  prevádzkuje  pohrebisko odovzdá 
                      obci;  po uplynutí výpovednej lehoty sa príslušenstvo hrobu považuje za opustenú vec.
                      (8)  Ak  prevádzkovateľ  pohrebiska vypovie   nájomnú zmluvu z dôvodu, uvedeného v ods. 3
                      písm. c)  a  nájomca  nie  je  známy, uverejní výpoveď nájomnej zmluvy na mieste obvyklom 
                      na   pohrebisku.  Výpovedná   lehota   uplynie  tri  roky  odo  dňa,  odkedy   nebolo   nájomné 
                      zaplatené.   Prevádzkovateľ  pohrebiska   ponechá    po  túto  lehotu   príslušenstvo   hrobu  na
                      hrobovom mieste s označením, že ide o trojročné uloženie,  počas  ktorého sa  môže  nájomca   
                      prihlásiť; po uplynutí výpovednej lehoty sa príslušenstvo hrobu považuje za opustenú vec.
                      (9)  Ak prevádzkovateľ pohrebiska postupuje podľa odsekov 7 a 8, musí zabezpečiť obrazovú  
                      dokumentáciu hrobového miesta so stručným opisom stavu príslušenstva hrobu.

§ 15
Zrušenie  pohrebiska

                      (1)  Pohrebisko  môže zrušiť obec až  po uplynutí  tlecej doby všetkých ľudských ostatkov
                      uložených na pohrebisku.                    
                      (2)  Pohrebisko možno pred  uplynutím tlecej doby zrušiť len z dôvodov uvedených v § 20
                      ods. 1 zákona  č. 131/2010 Z.z. o pohrebníctve alebo z dôvodu verejného záujmu na základe  
                      podnetu príslušného orgánu štátnej správy; verejný záujem musí byť riadne odôvodnený.
                      (3)  Ten, v koho  záujme sa  pohrebisko  zruší, je  povinný  zabezpečiť a uhradiť exhumácie 
                      a  preloženie  ľudských  ostatkov,  hrobov  s  príslušenstvom  a  hrobiek   na  nové  hrobové
                      miesto na inom pohrebisku.
                      (4)  Hroby a hrobky, ktoré sú vyhlásené za národné kultúrne pamiatky sa môžu zrušiť len na
                      základe rozhodnutia Pamiatkového úradu Slovenskej republiky o zrušení vyhlásenia hrobu,
                      hrobky  alebo pohrebiska  za  národnú  kultúrnu  pamiatku.  Hroby  a  hrobky  evidované v 
                      zozname pamätihodností obce, sa môžu zrušiť len po predchádzajúcom súhlase obce.
(5)	Ak sa pohrebisko zrušilo, musí sa premiestniť trávový porast a skrývka na:
a)  rozptylovej lúke do hĺbky 10 cm,
b)  vsypovej lúke do hĺbky zodpovedajúcej najnižšej úrovni uloženia popola.
                      (6)  Nezotleté ľudské  ostatky  po uplynutí  tlecej  doby je povinný  ten, v  koho záujme  sa                        
                      pohrebisko zrušilo, zhromaždiť a pochovať na inom pohrebisku.
                      (7)  Zrušenie vojnových hrobov upravuje osobitný zákon.
                      (8)  Pri zrušení pohrebiska  a  pri zmene  prevádzkovateľa  pohrebiska, ak je prevádzkovateľ
                      pohrebiska iný ako obec, je tento povinný odovzdať evidenciu pohrebiska obci.

§ 16
Odborná  spôsobilosť

                     (1)  Na prevádzkovanie pohrebnej služby, na prevádzkovanie pohrebiska je potrebná odborná 
                     spôsobilosť,  ktorá  sa získa po absolvovaní  odbornej  prípravy  v akreditovanej  vzdelávacej      
                     ustanovizni.
(2)	Náležitosti  žiadosti  o overenie  odbornej  spôsobilosti a vydávanie osvedčení o odbornej
spôsobilosti upravuje osobitný predpis.   
(3)	Odborná spôsobilosť sa uzná osobám, ktoré získali  kvalifikáciu v iných členských štátoch  
Európskej  únie  alebo  v iných štátoch,  ktoré  sú zmluvnými  stranami  Dohody o Európskom
                     hospodárskom  priestore.

§ 17
Odborná  príprava

                     (1)  Odborná   príprava  na  prevádzkovanie  pohrebiska  je  zakotvená  v  § 28 ods. 5
                     zákona č. 131/2010 Z.z. o pohrebníctve.  
                     (2)  Odborná príprava na prevádzkovanie pohrebnej služby je zakotvená v § 28 ods. 6  
                     zákona  č. 131/2010 Z.z. o pohrebníctve.
                                                                       
§ 18
Dozor

                    (1)  Orgány výkonu dozoru na úseku pohrebníctva sú:
                    a)  Úrad verejného zdravotníctva SR,
                    b)  Regionálne úrady verejného zdravotníctva. 

§ 19
Priestupky
 
                    (1)  Priestupku   sa  dopustí  ten,  kto  nedodržiava  ustanovenia  § 32  ods. 1 písm. a)  až  i)  
                    zákona  č. 131/2010 Z.z. o pohrebníctve.                  
(2)	Priestupky podľa § 32 ods. 1 písm.  a)  a  b)  a iné správne delikty podľa  § 33 zákona 
                    č. 131/2010 Z.z. o pohrebníctve prejednáva a sankcie za ne ukladá úrad.   
(3)   Priestupky  podľa  § 32 ods. 1 písm. c)  až  i) zákona č. 131/2010 Z.z. o pohrebníctve  
prejednáva a sankcie  za ne ukladá obec. Výnos z pokút je príjmom rozpočtu obce.
                    (4)  Na priestupky a ich prejednávanie sa vzťahuje všeobecný predpis o priestupkoch.                     

§ 20
Ochrana  osobných  údajov

                    Na  spracovanie  a  uchovávanie  osobných  údajov  sa  vzťahuje  osobitný  zákon.    

§ 21
Prechodné  ustanovenia

                    (1)  Doterajšie  právne vzťahy,  týkajúce sa užívania hrobového  miesta  zostávajú  zachované
                    za  rovnakých  podmienok,  ako boli   dohodnuté  v právnom vzťahu,  ak  osoba  alebo  osoby
                    oprávnené  z  tohto  právneho vzťahu  sú  známe  a  podmienky  užívania   hrobového  miesta
                    sú splnené.
                    (2)  Osvedčenia  o odbornej  spôsobilosti,  ktorých  platnosť  bola podľa doterajších predpisov
                    obmedzená na dobu určitú, sa menia na dobu neurčitú.                           
                    (3)  Ak obec,  ktorá ku dňu  nadobudnutia  účinnosti  zákona  č. 131/2010 Z.z.  o pohrebníctve 
                    prevádzkuje  pohrebisko  na pozemku vo vlastníctve cirkvi  a cirkev  v lehote podľa predpisov
                    platných  do nadobudnutia  jeho účinnosti  obci  písomne  neoznámila,  že chce  prevádzkovať
                    pohrebisko sama, oprávnenie prevádzkovať pohrebisko obci zostáva zachované. Cirkev, ktorá
                    svoju požiadavku obci písomne neoznámila, môže tak urobiť najskôr dňom 1. novembra 2015. 
         (4)  Obec  nezabezpečuje všetky  služby  spojené s pohrebom.  Z toho dôvodu  sa obstarávateľ
                     pohrebu   postará  o  prevezenie  a  uloženie  mŕtveho do  domu smútku, resp. do  chladiaceho
                     zariadenia  a jeho vystavenie na katafalku, o odkrytie náhrobných platní a o  prenesenie rakvy, 
                     vencov a kvetov k hrobu.

§ 22
Platnosť a  účinnosť

(1)	Toto všeobecne záväzné nariadenie prijalo  Obecné zastupiteľstvo  v Nedožeroch – Brezanoch 
dňa 31.08.2011 a nadobúda účinnosť 01.10.2011.
                    (2) Dňom účinnosti tohto všeobecne záväzného nariadenia sa zrušuje VZN č. 3/2007 o pohrebníctve.

                     

                                                                                   	        
                                                                                                                	 JUDr. Martin Mokrý 
                                                                                          		                  starosta  obce

                              
                       Toto VZN bolo vyvesené na úradnej tabuli OcÚ Nedožery – Brezany dňa  1.9.2011.

Toto VZN bolo zvesené z úradnej tabule OcÚ Nedožery – Brezany 17.9.2011.